runetrust/blame-folketinget-dk huggingface dataset:
Anders Samuelsen (LA), 2017-12-01:
Det bliver der nikket anerkendende til, og der bliver også nikket anerkendende til den indsats, som vores soldater lige her og nu bedriver bl.a. i Irak, deres professionalisme og evne til ikke alene at have en dyb forståelse for, hvor man kommer fra, men samtidig forstå, hvor man kommer til, og ad den vej skabe resultater, som måske er større end det, andre kan levere, i forhold til størrelsen af de bidrag, som vi stiller med.
Kim Behnke (UP), 2001-04-25:
Og spørgsmål nr. 2: Når hr. Jes Lunde går herop og roser regeringen for besvarelsen, hvor både statsministeren og økonomiministeren meget korrekt har værnet om arbejdet i WTO, IMF, OECD osv., lige præcis alle de organisationer, som ATTAC-bevægelsen tager afstand fra og prøver at forhindre i at holde møder, så er mit spørgsmål til hr. Jes Lunde: Er SF også enig med ATTAC-bevægelsen i, at vi skal have nedlagt WTO, at vi skal have nedlagt OECD, at vi skal have nedlagt IMF osv.?
Peter Kofod Poulsen (DF), 2018-03-13:
Så må man bare sige, at dansk politi har været alt for sårbart i alt for mange år, hvis et så lille ressourcetræk – altså vi taler jo om ganske få procent, hvoraf en del af det jo er bestemt i Schengenbestemmelserne, f.eks. den fælleseuropæiske opgave med de ydre grænser i Kastrup – kan vælte læsset.
Bertel Haarder (V), 2012-01-26:
Vi konstaterer, at her har vi et meget stort område, hvor der er nogle ønsker om, at det offentlige fejer for sin egen dør og skaber mindre bureaukrati, og den form for industripolitik er vi hundrede procent for, så det må regeringen meget gerne udvide også til andre områder. Jeg vil godt understrege det, der står om professionshøjskolerne, som ingen har været inde på.
Lene Espersen (KF), 2008-01-18:
Som et eksempel herpå kan jeg nævne, at politiet i forbindelse med de såkaldte kontrollerede leverancer ikke beslaglægger narkotika ved grænsekontrollen, selv om politiet har kendskab til transporten, men i stedet overvåger narkotikatransporten med henblik på at afdække netværket bag smuglingen.
Benny Engelbrecht (S), 2009-01-15:
Som det tredje og sidste håber vi, at en forenklet indberetningsprocedure vil bidrage til, at det bliver lettere at lave statistik på området, og fordi der i forslaget alene er tale om lovgivning i forhold til indstillingsproceduren, er vi meget spændt på, hvordan området vil udvikle sig i praksis med den pågældende lovgivning.
Victoria Velasquez (EL), 2023-01-18:
Det er fuldstændig et brud på den danske aftalemodel, og det bliver jo på en eller anden måde også endnu mere særligt, når man jo også faktisk er en part i forhold til de offentligt ansatte, og at man på den måde fører en finanspolitik, hvor man går ind og tager tillæggene, som ens tillidsvalgte har fået forhandlet hjem i overenskomsten, og giver dem til arbejdsgiverne, når staten jo også er en arbejdsgiver.
Lars Løkke Rasmussen (V), 2018-03-20:
Vi tager ansvaret for at komme med et prioriteret, balanceret bud, hvor vi siger: Der er nogle områder, hvor situationen er så alvorlig, at vi er nødt til at gøre en ekstraordinær indsats, for ellers kommer vi til at stå med et problem, som i dag er stort, som bliver større, og som, hvis vi ikke får det tacklet, kommer til at minde om boligområder, vi ser andre steder ude i Europa, hvor almindelige mennesker ikke kan komme ind.
Jeppe Bruus (S), 2024-11-27:
EU's klimamål og den danske 70-procentsmålsætning i 2030 står fast, og det er derfor, at når vi som det første land i verden indfører en klimaafgift på landbruget, så gør vi det jo, fordi det er en klog løsning, og fordi det bidrager til, at vi når den målsætning, de fleste af os her i Folketinget har skrevet under på, nemlig 70-procentsreduktioner i 2030.
Annette Just (FP), 1997-10-21:
Derfor var der også Fremskridtsfolk, der sagde ja til EF i 1972, og derfor var det også Fremskridtspartiet, der var forrest på barrikaderne med hensyn til at sige ja til det indre marked i 1986, men allerede på det tidspunkt sagde vi: Hertil og ikke længere!
Dennis Flydtkjær (DF), 2020-01-16:
I ministerens tale var der sådan en sidebemærkning, som jeg studsede lidt over, om, at der var den her indfasning af elbiler i det ordinære afgiftssystem, altså, hvor de stiger fra 20 pct., så til 40 pct. og så til 60 pct. osv., og som jeg hørte ministeren, var det partierne bag det her forslag, der havde vedtaget det.
Morten Dahlin (V), 2024-11-22:
Jeg har også læst høringssvarene, og derfor sagde jeg også i min tale, at ministeriet stadig væk som tilsynsmyndighed vil have mulighed for at gå ind i konkrete sager for nærmere at undersøge, om en biskop har truffet en forkert afgørelse, eller om der er begået grovere sagsbehandlingsfejl i forbindelse med behandlingen af en konkret sag.
Kaare Dybvad Bek (S), 2025-04-25:
Men det er klart, at selvfølgelig foregår det også den anden vej, og jeg synes jo grundlæggende, at folk skal opføre sig ordentligt, især hvis det drejer sig om børn, men jeg synes mere, at vi i de her år oplever, at det er minoriteterne, der fjerner sig fra det, som er det store fællesskab.
Keld Albrechtsen (EL), 2004-05-12:
Jeg vil godt spørge, hvordan det kan være, når vi nu f.eks. kender de beregninger, der ligger på, hvad der skulle til for at sikre rent vand i Odense Fjord - det er et materiale, der er grundigt belyst, og som ministeren står inde for, og som kræver en væsentlig, betydelig, meget større reduktion i kvælstof - at man fra regeringens side under forhandlingerne for at tækkes Dansk Folkeparti ender med at gå helt ned på 13 pct.?
Elsebeth Gerner Nielsen (RV), 2000-05-11:
For udbud af de to radiokanaler er planerne følgende: Aftaleparterne skal fastsætte udbudsvilkår, og udbudsmateriale skal udarbejdes i samarbejde med Konkurrencestyrelsen. I løbet af efteråret, når lovforslaget er fremsat, gennemfører Kulturministeriet udbudet af den fjerde kanal med ansøgningsfrist tidligt næste år.
Kim Edberg Andersen (DD), 2025-12-10:
Så i modsætning til påstanden om, hvad Danmarksdemokraterne har sagt, som jo er faktuelt forkert, håber jeg da, at det, I skriver i Økonomisk Redegørelse, er faktuelt rigtigt, altså at I har tænkt jer at ansætte flere mennesker.
Peter Duetoft (CD), 2001-05-23:
Der synes jeg, at det var lidt problematisk, da man for nogle år siden fik lavet en oplysningskampagne i Århus Amt i et helt år, hvor man forsøgte at oplyse om, hvad sindslidelser var, hvorefter man 14 dage efter, at den var gennemført, havde et sted, hvor der skulle anbringes et bofællesskab ude på Djursland, og så gjorde landsbyen altså oprør alligevel, for sådan et ville den ikke have.
Susanne Clemensen (CD), 2001-01-30:
kan man jo som udgangspunkt kun være enig i er vigtig, forudsat selvfølgelig at den måde, man vil opnå gennemsigtighed og åbenhed på, er relevant. Når jeg læser de fire pinde, som Venstre, De Konservative, Dansk Folkeparti og Frihed 2000 ønsker skal være centrale, fastsatte krav, vil jeg sige, at for så vidt angår fagudbud, læseplaner, evaluering af kvalitet og indhold i de udbudte fag, værdigrundlag og pædagogisk udgangspunkt kan vi formentlig ikke være så uenige, og det synes jeg også undervisningsministeren egentlig var meget godt inde på.
Brian Mikkelsen (KF), 2009-12-03:
Man kan efter regeringens opfattelse ikke tvinge offeret til mod sin vilje at deltage i konfliktråd med gerningsmanden, og hensynet både til offeret og til mulighederne for at gennemføre en reel konfliktmægling indebærer efter regeringens opfattelse, at også gerningsmanden må være indforstået med at deltage.
Aase D. Madsen (DF), 2000-10-10:
Der har i den seneste tid været megen negativ medieomtale med hensyn til dyreforsøgene, specielt de smertevoldende dyreforsøg, og i dag er der i Jyllands-Posten en meget, meget skarp kritik fra professor i dyrevelfærd Axel Kornerup Hansen, som kritiserer Dyreforsøgstilsynet for en en meget stor lukkethed, som han kalder middelalderlig, med hensyn til at holde befolkningen underrettet om dyreforsøgene.
Kaare Dybvad Bek (S), 2023-11-15:
Når der skal træffes afgørelse om, hvorvidt der kan ske udvisning, skal der derfor også foretages en konkret proportionalitetsafvejning, og når spørgeren spørger, hvordan det kan være til hinder for udvisning, at der er tale om en velintegreret udlænding, handler det om, at der i denne proportionalitetsafvejning bl.a. ses på længden af den pågældendes lovlige ophold i og tilknytning til Danmark.
Sophie Hæstorp Andersen (S), 2012-03-29:
Når der nævnes et A- og et B-hold, synes jeg det er meget store og flotte ord fra Venstres ordfører, for sandheden er jo, at det fokus, man i de seneste 10 år har haft på ventetidsgaranti og behandlingsgaranti, jo ikke er et fokus, man har valgt at have på alt det, der handler om udredning af patienterne.
Uno Larsson (DF), 2004-10-29:
For det femte indebærer lovforslaget en forhøjelse på 20,5 mio. kr. af tilskuddet til Bornholms Kommune efter udligningslovens § 22, stk. 3, således at dette tilskud bliver på 121,8 mio. kr. i 2005-pris- og -lønniveau.
Joachim B. Olsen (LA), 2018-12-19:
Det er lave ydelser, men man kommer også udefra og har aldrig bidraget til det danske samfund, og de penge, man får, er betalt af andre, der går på arbejde og i øvrigt betaler verdens højeste skat og for en meget stor andels vedkommende afleverer over halvdelen af deres indkomst til kommune og stat.
Astrid Krag (SF), 2010-04-27:
Det forhold, at den enkelte kommunalbestyrelse kan beslutte, at madordningen ikke kan fravælges af hensyn til udsatte børn, tager ikke højde for de situationer, hvor en forældrebestyrelse fravælger ordningen, og hvor kommunalbestyrelsen ikke kræver obligatoriske frokostmåltider i institutionen, men hvor institutionen f.eks. har fem sundhedsudsatte børn.
Charlotte Dyremose (KF), 2006-01-17:
Det er hele den overordnede tankegang, vi har i vores socialpolitiske syn, og det er det, der ligger til grund for de velfærdsreformer, som vi nu i lang tid har forsøgt at kæmpe igennem, og som vi nu endelig kan se der begynder at nærme sig at være et politisk flertal for; et flertal, der har anerkendt, at der faktisk er behov for forandringer, hvis vi skal bevare fremtidens velfærdssamfund.
Morten Bødskov (S), 2021-02-03:
Og jeg må sige, at det, jeg i hvert fald hører – og det hører spørgeren temmelig sikkert også – er, at der er en meget, meget stor velvilje fra alle dele af det danske samfund, med hensyn til at det her er noget, vi skal klare i fællesskab, og det gælder altså også erhvervslivet.
Marianne Jelved (RV), 2021-06-03:
Jeg tror, det er 20 pct. af de lærere, der er i folkeskolen i dag, som ikke har en læreruddannelse, og som derfor heller ikke er skolet i bestemte fag, som de kan, fordi de holder af de fag, og fordi det er spændende fag for de lærere, der har valgt dem osv., og vi kender alle sammen til erfaringer fra vores egen tid i skolen eller vores egne børns tid eller andre børns tid i skolen, hvordan en lærer i et fag kan ændre hele barnets opfattelse af det fag, så det dermed kan blive fantastisk engageret i biologi eller tysk, eller hvad det nu kan være, fordi der er en lærer, der bare brænder for det fag og kan det.
Keld Albrechtsen (EL), 2003-02-20:
Hvis ministerens bemærkninger skulle forstås sådan, at man mener, at den kreds af personer og den kreds af boliger, som er indbefattet i forslaget, er for lille, så medvirker vi også meget gerne til en udvidelse af den kreds, så ministeren vil kunne forstå, at vi er fleksible, når det gælder om at opnå forbedringer på det her område. Det positive i det var, synes jeg, at der fra alle sider var et ønske om, at vi skulle se på den meget vanskelige økonomiske situation, som uddannelsessøgende og lærlinge står i, også set i sammenhæng med den fortvivlende boligsituation, som mange af dem må kæmpe med for at få studiet til at hænge sammen.
Karina Lorentzen Dehnhardt (SF), 2025-02-25:
Og det er jo ikke kun i forbindelse med planlægningen af narkohandel og terror, hvor de er populære, men som Finans Danmark har gjort opmærksom på, bruges taletidskort også til kæreste- og investeringssvindel samt spoofing og betalingskortsvindel, og det ser vi bare boome rigtig meget i de her år, og det har alene i 2023 kostet danskerne næsten 0,5 mia. kr.
Brian Mikkelsen (KF), 2003-10-08:
Jeg skal gøre opmærksom på, at der ved den lejlighed blot var tale om et nyhedsindslag, ikke at Bent Jensen blev anvendt som kommentator eller ekspert, og jeg kan i den forbindelse atter henvise til Leif Davidsens indlæg i Politiken lørdag den 4. oktober 2003, hvor han skriver: »For det overordnede i den her sag ... er, at Bent Jensen var de facto boykottet af Danmarks Radio en årrække, selv om man på tyve år kan finde et enkelt indslag fra 1984, hvor han udgav en meget omtalt bog.« Så sent som i dag har jeg modtaget et brev fra Leif Davidsen selv, hvori han skriver - og vi har fået lov til at citere fra brevet: »Det er helt rigtigt, at jeg har udtalt, at jeg som den første i august 1991 tog Bent Jensen i studiet.
Villy Søvndal (SF), 2002-11-21:
Jeg tror også, det er at give mig alt for stor ære at forestille sig, at det er mig, der er hovedmanden bag alle historierne i stort set hver eneste lokalavis i Danmark om nedskæringer på ældreområdet, om nedskæringer på børneområdet, om nedskæringer hos de mest udsatte grupper.
Kristian Thulesen Dahl (DF), 1998-01-29:
Vi håber, det vil kunne lykkes os at få endnu flere partier her i Folketinget end de tre, der nu foreløbig har givet tilslutning, til at være bekymrede over denne udvikling og til at bakke op om den linje. I forhold til det forslag til vedtagelse, der er lagt frem, har jeg nogle spørgsmål til forslagsstilleren.
Aage Frandsen (SF), 1997-12-12:
Det vil sige, at det er helt forkert, når det her med friheden til at vælge forening og friheden til, at man i en forening kan lave aftaler, som er eksklusive, har noget at gøre med, at der er en enkelt fagforening, der måske en gang imellem giver penge også til SF.
Maja Panduro (S), 2014-10-09:
Det er, fordi vi sådan set tager det meget alvorligt, at der også er nogle borgmestre, nogle kommuner, som helt praktisk skal kunne håndtere den udfordring, som det selvfølgelig er, når vi på den her måde tager et ansvar for mennesker i nød, og fordi vi bliver nødt til i fællesskab at erkende, at der selvfølgelig også er grænser for, hvor mange Danmark kan tage.
Eva Flyvholm (EL), 2019-02-28:
Jeg vil i hvert fald gerne invitere ordføreren til, at vi sammen kan gå ind og drøfte, hvordan vi kan få klargjort det her endnu mere – det vil jeg i øvrigt gerne invitere alle partier til, for jeg opfatter det egentlig sådan, at det er noget, der ligger os alle sammen på sinde.
Svend Auken (S), 2007-04-19:
En af grundene til, at det aldrig har været nogen god idé helhjertet at inddrage Europa-Parlamentet i EU's landbrugspolitik, er, at støtten så formentlig ville ligge på et betydelig højere niveau, end den ligger i dag, så det afspejler bare, at der er en betydelig politisk tilslutning til en høj landbrugsstøtte.
Karen Hækkerup (S), 2012-03-20:
Til det er der at sige, at det er et aktivt valg fra regeringens side; det er et aktivt tilvalg, at vi gerne hurtigt vil kunne give homoseksuelle mulighed for at indgå ægteskab, og derfor har vi, som vi har skrevet i papirerne til medlemmerne, sat udredningsarbejdet i gang, det er færdigt inden sommer, og så kan vi i den næste samling lovgive om nogle af de retsvirkninger, der kan komme på tale.
Lotte Bundsgaard (S), 2000-05-04:
Vi bør konstant have fokus på menneskerettighederne, og for os er alle menneskerettigheder lige vigtige, uanset om vi taler om retten til ytringsfrihed, retten til at organisere sig, retten til ikke at blive diskrimineret eller en hvilken som helst anden af de umistelige menneskerettigheder.
Morten Østergaard (RV), 2011-06-21:
Når vi spørger, hvordan man vil svare Barroso, kommissionsformanden, som har sagt, at han ønsker, at det er op til Danmark at retfærdiggøre, at de her tiltag er de mest egnede og absolut nødvendige, så siger man, at det vil man redegøre for, når man svarer Kommissionens formand.
Søren Pind (V), 2016-12-16:
Jeg ville i og for sig ønske, at den her debat fandt sted ud fra et udgangspunkt om, at vi anerkendte, at penge kun kan bruges en gang, og at vi som Folketing har en forpligtelse til at prøve på at fremme vækst i det her samfund, sådan at vi også har penge at bruge på bl.a. uddannelse.
Ebbe Kalnæs (CD), 2000-03-22:
: Vi er enige i, at hvis nogle vil lægge et varehus på 20.000 m2 ude på en mark, og man skrotter den infrastruktur, som borgerne har betalt skat til, og pålægger borgerne at lægge deres mønster helt om, så er der en rimelig overordnet samfundsinteresse i at styre den slags ting.
Brigitte Klintskov Jerkel (KF), 2019-04-25:
Hver dag sidder der jo rundtomkring i kommunerne nogle medarbejdere, de fleste af dem uddannede socialrådgivere, med de her anbringelsessager, hvor de fleste af dem jo virkelig brænder for at gøre en forskel for de her børn og netop har søgt sådan et job, fordi de brænder for at gøre noget for børn, som har nogle svære vilkår.
Jesper Petersen (S), 2021-12-02:
Så det politiske formål om at stå vagt om ytringsfrihed og forskningsfrihed på universiteterne, som jeg fornemmer jo ligger bag det, at vi har debatten her og at forslaget er fremsat, er jeg meget enig med forslagsstillerne i, og lad gerne debatten om forslaget her blive en anledning til at lave netop den understregning af opbakningen til afgørende principper for universiteternes virke.
Anders Fogh Rasmussen (V), 1997-10-09:
Jeg ser i dag, at den radikale ordfører i udlændingespørgsmål, hr. Henrik Svane, har udtalt sig til Jyllands-Posten, hvor han bl.a. siger om indenrigsministerens tanker: »Man kan godt få den tanke, at det er et valgoplæg.
Lea Wermelin (S), 2017-04-04:
Samtidig er det meget interessant, at når regeringen og DF skubber de mindre erhvervsvirksomheder ind foran sig som forsvar for nedsættelsen af arveafgiften, kan vi se, at Håndværksrådet, som jo repræsenterer de små og mellemstore virksomheder, tilbage i 2013 under overskriften, at erhvervslivet ønsker andre lettelser end arveafgiften, sagde: »Hvis vi har 1,3 mia. kr. i spil til en skattelettelse, vil vi i Håndværksrådet klart foretrække, at vi ser på personbeskatningen. Lavere skat på arbejdsindkomst vil gavne de små og mellemstore virksomheder mest.«
Preben Rudiengaard (V), 2001-05-10:
Vi kunne derfor tiltræde, at der blev etableret et udvalgsarbejde i suspensionsperioden. Der foreligger nu en rapport fra udvalget, og jeg vil sige, at i Venstre kan vi tilslutte os hovedindholdet i rapporten, som hedder »Medicintilskud og europæiske gennemsnitspriser«.
Jens Joel (S), 2013-01-17:
Og fru Pia Adelsteen er så dygtig en EU-ordfører og har været så flittig – også i det halve år, hvor Danmark havde EU-formandskabet – at hun ved, hvad vi faktisk forsøgte at gøre for at skabe arbejdspladser og skabe fremskridt, altså gøre nogle af de ting, som rent faktisk kan ses derude.
Ida Auken (RV), 2018-04-10:
De er meget stolte af, at vi har ledet verden, og derfor må vi jo ikke sætte tempoet ned nu. Nu når resten af verden er ved at forstå, at vedvarende energi er den billigste energiform – der er simpelt hen ikke noget, der er billigere end vind på land – skal vi jo ikke være det land, der lige pludselig begynder at ryste på hånden og sænke ambitionsniveauet, men så skal vi holde takten.
Inger Støjberg (DD), 2025-05-21:
Ja, det er sørgeligt, at det skal være sådan, men jeg tør ikke lægge ryg til, at mine unge medlemmer skal ud at diskutere de her ting på skoler med mange muslimske elever, hvor de jo så vil kunne risikere at blive udsat for både ekstremt slemme ukvemsord, men også direkte vold.
Lisbeth Bech Poulsen (SF), 2017-12-07:
Det er ret frustrerende ofte at se, hvordan kapitalen, der i den grad er blevet international og grænseoverskridende, sætter os skakmat som demokratisk valgte folketingsmedlemmer, og jeg tror, at mange af jer, der er her i salen, også har fået det spørgsmål fra borgere, når vi f.eks. diskuterer skattely eller skatteunddragelse: Hvordan kan det være rigtigt, hvorfor sætter I ikke en stopper for det?
Magnus Heunicke (S), 2011-10-06:
Som svar på det konkrete spørgsmål, der kom i enden på den fabulerende fortælling om huse, som svar på, hvad man skal gøre for at gavne beskæftigelsen, kan jeg sige, at vi jo præcis i den nye regering vil fremrykke offentlige investeringer for 10 mia. kr.
Maria Durhuus (S), 2024-02-22:
Men jeg mener også, at vi er 2 måneder fra, eller jeg kender ikke den præcise dato, men vi er et par måneder fra, at vi kan forvente resultatet af den her Sundhedsstrukturkommission, og jeg mener, at vi af respekt for det arbejde, der ligger i det, og det, som kommer derfra, skylder at afvente og så tage de politiske debatter og de politiske drøftelser.
Arne Melchior (CD), 1998-06-26:
Fru Rønn Hornbech skulle dog prøve at sætte sig ind i, hvad det betyder for et menneske, der på forhånd er løsrevet fra sit klima, fra sit sprog, fra sit netværk, fra sin familie og fra sit fædreland, samtidig hvert år at få at vide, at grundlaget for, at det må være her, og måden, det skal være her på, og de ting, det skal gøre, kan ændres hvert eneste år.
Orla Hav (S), 2018-05-04:
Jeg synes heller ikke, det er rimeligt, at man, når vi står i en situation, hvor vi er bekendt med, at kommunerne har enormt svært ved at efterleve det serviceniveau, som vi har for rigtig mange familier herhjemme i Danmark, samtidig går meget op i at lægge yderligere en opgave til.
Lene Garsdal (SF), 2004-02-25:
Men det vil vare meget lang tid, indtil udgangen af 2006, inden den bliver implementeret. Vi kan godt se af den redegørelse, som vi har fået om fremdriften i den danske kvalitetsmodel, at man har nedsat en arbejdsgruppe, som skal se på nogle målbare kvalitetsindikatorer, som man kan sætte tal på og offentliggøre, sådan som flere også har været inde på tidligere.
Torsten Gejl (ALT), 2018-04-20:
Derudover rækker det ind i nogle forhandlinger, vi sidder med lige i øjeblikket ovre i Socialministeriet, om magtanvendelse, og jeg kan selvfølgelig ikke referere fra de forhandlinger, men jeg skal lige finde ud af, hvordan det griber ind i dem, og hvordan en umiddelbar accept af det her vil påvirke de forhandlinger.
Per Clausen (EL), 2007-12-11:
Det er jo bl.a. på baggrund af et systematisk, grundigt arbejde af bl.a. Merkel, den tyske kansler, som jo har arbejdet meget ivrigt for at sikre, at alle de elementer, der kunne føre til en grundlovsændring og dermed til en efterfølgende folkeafstemning i enkelte lande, blev pillet ud.
Rune Lund (EL), 2016-02-23:
Hvis man f.eks. – bare for at tage et eksempel – på inddrivelsesområdet ansatte nogle af de elever, som har været elever, men som efterfølgende ikke har kunnet få ansættelse, i stedet for at overføre folk fra kontrolindsatsen i SKAT, f.eks. på momsområdet, og så til inddrivelsesopgaven; altså, hvor meget man f.eks. kunne løse med det.
Mogens Lykketoft (S), 1998-11-25:
Jeg tror, det er vigtigt med en enkelt baggrundsbemærkning til hr. Frank Aaen, nemlig at hverken jeg selv eller hr. Frank Aaen - det tror jeg i hvert fald ikke - var opmærksomme på indretningen af reglen om højskattekommuner, sidste gang vi snakkede om pensionister.
Jacob Jensen (V), 2009-05-28:
Men derfor må hr. Niels Helveg Petersen vel have gjort sig nogle tanker om den politik, som man står for i Det Radikale Venstre set i forhold til den skattereform, som vi her behandler, hvor han jo også anerkender flere af de principper, herunder at der skal betales mere for forurening og det fornuftige i at hæve grænsen for, hvornår der skal betales topskat, og det fornuftige i at fjerne mellemskatten.
Bertel Haarder (V), 2008-12-11:
Problemet er, at der er nogle organisationer, som skal gå med til det, og jeg glæder mig til under debatten i dag at få hundrede procent opbakning fra samtlige deltagende partier til, at nu skal organisationerne altså tage sig sammen og fjerne den mur imellem kultursektoren og undervisningssektoren - en mur, der forhindrer, at skolerne kan hente inspiration fra kulturens institutioner.
Martin Henriksen (DF), 2012-04-17:
Når vi nu allerede ved, at der er integrationsproblemer så tidligt med nogle, der er født og opvokset i Danmark, kan hr. Jacob Bjerregaard så ikke se, at det godt kan skabe nogle nye integrationsproblemer, at man siger, at folk kan vente helt op til 8 år, måske endda i nogle tilfælde og efter en vurdering i længere tid, med at hente deres barn til Danmark?